《班禅额尔德尼燕毕款留精舍茶话》
清代·和瑛

法筵肃肃开雁堂，饤坐目食盘成行。葡萄庵罗兼糖霜，饆饠陈成䭃头僵。

藤根騞騞刲乾羊，鸠盘茶杵牛酥浆。龙脑钵盛云子粮，麦炒豆䜺盂釜量。

金蘤榻并狮子床，有如嵫景对若光。须臾乐奏鼓𧰋镗，火不思配箫管扬。

侲童十人锦彩裳，手持月斧走跳踉。趻踔应节和锵锵，和南捧佛币未将。

哈达江噶如缥缃，花球霞氎兜罗黄。馨蒲伊兰螺甲香，主人顾客乐未央。

愿闻四果阿罗方，客曰养心妨虎狂。孔戒操存舍则亡，出入无时慎其乡。

佛传心镫明煌煌，瓶穿罗縠雀飞扬。儒墨相连理相当，定静止观归康庄，即心是佛真觉王。

主人笑指河汪洋，我钻故纸君吸江。

作者简介：（?—1821）清蒙古镶黄旗人。额勒德特氏。原名和宁，避讳改，字太庵。乾隆三十六年进士。历任四川按察使、川、皖、陕各省布政使，充军机大臣，领侍卫内大臣等职。五十八年起任西藏办事大臣八年，博采地形、民族、物产等进行著述。嘉庆七年以罪戍乌鲁木齐，旋以蓝翎侍卫任叶尔羌邦办大臣、喀什噶尔参赞大臣。在任边职期间多有惠政。三十三年任上书房总谙达、文颖馆总裁。著有《西藏赋》、《藩疆揽胜》、《回疆通志》等。